עירית פשטן וויטלי פרידלנד, בהצגה "אדמה קדושה", מאת מוחמד קאסימי, בבימויה של נולה צ'לטון, בתיאטרון החאן, 2008
עירית פשטן וניר רון, בהצגה "לוקאס הפחדן", מאת נסים אלוני, בבימויה של קארין סיגל, החאן והבימה, 2004
**עירית פשטן** (נולדה ב-1971) היא שחקנית תיאטרון ישראלית.

קורות חייה
----------

עירית פשטן היא ילידת מונטריאול שבקנדה, עלתה לישראל בהיותה בת ארבע וגדלה בשכונת יפה-נוף בירושלים. היא הבכורה מבין שלוש בנות. ביסודי למדה בבית הספר יפה נוף. למדה בתיכון על שם זיו ומרקס. בכיתה י' התחילה ללמוד תיאטרון אצל אשלי טוביאס ועשתה בגרות במגמת תיאטרון בעידודו ובתמיכתו. בצבא שירתה כמש"קית ח"ן, בחיל חינוך ובגשרי הירדן. 

פשטן למדה בבית צבי בשנים 1995-1992. זכתה במלגה על שם גמזו לתלמידה מצטיינת בשנה ב', במלגת צבי קליר כתלמידה מצטיינת ובמלגת קרן שרת אמריקה ישראל 1994, וסיימה בתור התלמידה המצטיינת של המחזור. בבית צבי שיחקה ב-13 הצגות בשנה ג', בהן: "ארקדיה" של טום סטופארד בבימויו של עידו ריקלין, "גן ריקי" מאת דויד גרוסמן, בבימויו של ארתור קוגן.

בתום לימודיה פשטן החלה לעבוד בתיאטרון באר שבע. ההפקה הראשונה בה שיחקה הייתה "הפסנתר של ברטה", מאת מוטי אברבוך, בבימויו של עידו ריקלין. בתיאטרון באר שבע שיחקה גם ב"אשת האופה", בבימויו של גדי רול, ב"המלאך הכחול", המגולל את סיפור חייה של מרלן דיטריך, ב"חשבון פתוח" וב"מפתח לשניים".
היא שיחקה בתפקיד הראשי בהצגת הילדים "מהפכת התפוזים של מתי" בתפקיד מתי. ההצגה זכתה לצל"ש בפסטיבל חיפה להצגות ילדים בשנת 2000. 

ב-1999 עזבה את תיאטרון באר שבע ועברה לשחק בתיאטרון החאן, בו היא משחקת עד היום (אפריל 2022). ההצגה הראשונה בה שיחקה הייתה "צל חולף", הצגה ללא מילים, מאת מיקי גורביץ' ולהקת השחקנים ובבימויו של גורביץ', זו הייתה ההפקה הראשונה של גורביץ' בחאן. ההצגה מספרת על מערכת יחסים בתוך המשפחה בין אמא, אבא, שלושת ילדיהם ואנשים שנקרים בדרכם. פשטן גילמה את דמותה של אמא שהייתה עדה לאירועים קשים שמתקיימים בתוך משפחתה ולבסוף יוצאת מדעתה. פשטן זכתה על תפקיד זה בפרס התיאטרון הישראלי לשחקנית המשנה לשנת 2000. 

מבין ההצגות בהן השתתפה: ב-2006 שיחקה בחאן בהצגה "עירם של האנשים הקטנים", על-פי שלום עליכם, בבימויה של אופירה הניג. היא הופיעה עם ההצגה בפולין בפסטיבל "ארבע התרבויות" ובניו יורק, במסגרת פסטיבל "ישראל ללא הפסקה".

ב-2008 שיחקה בהצגה "אדמה קדושה", בבימויה של נולה צ'לטון. ההצגה מגוללת את סיפורה של משפחה אלג'יראית בתקופת הכיבוש הצרפתי. פשטן גילמה את דמותה של אימן, בחורה צעירה שחיה לבד וכל מה שיש לה זה החתול שלה. כשחייל צרפתי הורג את החתול היא מחליטה לבצע פיגוע התאבדות.

ב-2008 שיחקה בהצגה "אהובת הדרקון", מאת ובבימויו של מיקי גורביץ'. היא גילמה את דמותה של אורה ויצמן, אשתו של מר ויצמן (ארז שפריר), צופה שעולה לבמה, מספר את ההיכרות שלו ושל אשתו והקשר ביניהם, סיפור אותו משחקים השחקנים. אורה ויצמן עולה בעקבות בעלה לבמה והשחקנים מנסים לסייע להם לפתור את הבעיות במערכת היחסים ביניהם.

ב-2012 שיחקה בהצגה "חוקר פרטי". בהצגה היא מגלמת את דמותה של גברת ויצמן, שמגיעה לחוקר פרטי (ניר רון) ומבקשת ממנו שימצא את בעלה (ארז שפריר), שנעדר מביתם כבר חמישה ימים ומאז בנם (אריאל וולף) נפל למשכב ולא קם. כמו כן, השתתפה בהצגה "הלילה השנים עשר" בבימויו של אודי בן-משה בתפקיד מריה.

ב-2007 זכתה בפרס רוזנבלום לאמנויות הבמה מטעם עיריית תל אביב. השופטים כתבו בנימוקיהם:

> 
> "עירית פשטן היא אחת השחקניות המעולות של דורה. אינטליגנטית, יצירתית, רבגונית. היא מפליאה לדלג בין תפקידים קלילים לאפלים, בין קומדיות פרועות לדרמות ריאליסטיות, אבל בכל התפקידים היא מפגינה תמיד אותו ריכוז עילאי באותה מסירות בלתי רגילה הנחרתים בדמיונם של הצופים.
> 
> 
> כשרונה של עירית פשטן בלט עוד בתקופת לימודיה בבית הספר למשחק בית צבי ובשנים שבהן הופיעה בתיאטרון באר-שבע. אבל אין ספק שתיאטרון החאן בירושלים העניק לה את ההזדמנות לממש את הפוטנציאל הגדול שלה. שילוב של כמה גורמים רבי ערך כמו להקת שחקנים קבועה, רפרטואר נועז ורב דמיון, ובעיקר נכונות חסרת פשרות לעשות ניסיונות אמנותיים – אפשרו לפשטן לעצב כמה וכמה תפקידים בלתי נשכחים, מתפקיד אמא ב"צל חולף" ועד תפקידיה ב"בגידה", ב"הזמרת בעלת הקרחת" ובעת האחרונה ב"שלוש נשים מחכות". על אף מחויבותה המובהקת לאנסמבל ולעבודת הצוות, מצליחה פשטן להתבלט בתור שחקנית המעצבת תפקידי אופי ברגישות פסיכולוגית מרשימה, גם כאשר מדובר בדמויות גרוטסקיות. פשטן יודעת לצקת לתוכן חום ואנושיות."
> 
> 
> 
> 

ב-2015 משתתפת בהצגה "נשות וינדזור העליזות" בתפקיד גברת פורד.

במרץ 2016 החלה לשחק במחזה "**עורבים**" של המחזאי אנרי בק, אותו תרגם דורון תבורי וביים עודד קוטלר. המחזה עלה בתיאטרון החאן.

#### בקולנוע ובטלוויזיה

בשנת 2016 שיחקה בסרט הדרמה "ברש" לצידו של דביר בנדק. בשנת 2017 שיחקה בתפקיד אורח בעונה השנייה של הסדרה "מתים לרגע" ב-HOT3.

### חיים אישיים

עירית פשטן נשואה ליוסי עיני, שחקן להקת החאן ולהם שלושה ילדים.

פרסים
-----

* 2011 – פרס על מצוינות במשחק על שם גילי בן אוזיליו
* 2007 – פרס רוזנבלום לאמנויות הבמה מטעם עיריית תל אביב
* 2000 – פרס התיאטרון הישראלי בקטגוריית שחקנית המשנה בהצגה "צל חולף"

תפקידים
-------

### תיאטרון החאן

| הצגה | מחזאי | במאי | תפקיד | שנה |
| --- | --- | --- | --- | --- |
| עורבים | אנרי בק | עודד קוטלר | רעייתו של ויניירון | מרץ 2016 |
| תמונות מחיי הכפר | עיבוד של יורם פאלק לעמוס עוז | יורם פאלק | גילי שטיינר, רוזה רובין | 22 במרץ 2014 |
| 2 קצרים וחתול | אנטון צ'כוב | ג'יטה מונטה | ילנה איונובנה פופובה | 4 במאי 2013 |
| החולה המדומה | מולייר | אודי בן-משה | טואנט, משרתת | 29 בדצמבר 2012 |
| חוקר פרטי | מיכאל גורביץ' | מיכאל גורביץ' | גברת ויצמן, אמא של מיכאל | 24 בדצמבר 2011 |
| הלילה השנים עשר | ויליאם שייקספיר | אודי בן-משה | מריה | 11 בדצמבר 2010 |
| סוף משחק | סמואל בקט | נולה צ'לטון | נל, אמו של האם | 24 באוקטובר 2010 |
| אהובת הדרקון | מיכאל גורביץ' | מיכאל גורביץ' | אורה ויצמן | 27 בדצמבר 2008 |
| בידרמן והמציתים | מקס פריש | אודי בן-משה | בבט | 2008 |
| אדמה קדושה | מוחמד קאסימי | נולה צ'לטון | אימן | 2008 |
| נישואים | ניקולאי גוגול | אודי בן-משה | אגאפיה טיכונובנה | 28 באפריל 2007 |
| שלוש נשים מחכות | רמו בינוזי | מור פרנק | רוזה | 1 בינואר 2007 |
| עירם של האנשים הקטנים | עיבוד של אייל דורון ואופירה הניג על פי סיפורים קצרים מאת שלום עליכם | אופירה הניג | זרחלית, ינטה | 2006 |
| הזמרת קירחת יותר, דו סיוט | אז'ן יונסקו | מור פרנק | גברת סמית, היא | 2005 |
| לוקאס הפחדן מתוך לוקאס, הכלה, צייד הפרפרים והמוות (קופרודוקציה עם הבימה) | נסים אלוני | קארין סיגל | הרטה, אשתו של ד"ר קונסטנטין לוקאס | 23 באפריל 2004 |
| הקמצן | מולייר | מיכאל גורביץ' | פרוזין | 27 בדצמבר 2003 |
| בגידה | הרולד פינטר | ארתור קוגן | אמה | 2003 |
| חיל פרשים אנו | מיכאל גורביץ' | מיכאל גורביץ' | לילי | 1 במרץ 2003 |
| דון פרלימפלין ואהבתו לבליסה בגן ביתו | פדריקו גארסיה לורקה | יוסי יזרעאלי | אימה של בליסה | 26 במאי 2002 |
| מילה של אהבה | מיכאל גורביץ' | מיכאל גורביץ' | משרתת/אשת החצר | 26 בינואר 2002 |
| קריפס | לוץ היבנר | גדי ענבר | מארן | 2001 |
| השיבה למדבר | ברנאר-מארי קולטס | אופירה הניג | מארי | 23 בדצמבר 2000 |
| כנגן המנגן | שמואל יוסף עגנון | יורם פאלק | לידיה | 8 ביולי 2000 |
| שש נפשות מחפשות מחבר | לואיג'י פיראנדלו | יוסי יזרעאלי | סופיה | 2000 |
| צל חולף | מיכאל גורביץ' | מיכאל גורביץ' | האמא | 5 באוקטובר 1999 |

### תיאטרון באר שבע

| הצגה | מחזאי | במאי | תפקיד | שנה |
| --- | --- | --- | --- | --- |
| מפתח לשניים | ג'ון צ'פמן, דבי פרימן, אמי דין | עמי דיין | מגדה | 1998 |
| חשבון פתוח (קופרודוקציה עם תיאטרון יובל) | מייקל קוני | בריאן גודפריי | סאלי | 1997 |
| הנסיכה והרועה | ניקולאס סטיוארט גריי | איציק ויינגרטן | סייסטה | 1996 |
| המלאך הכחול | פם ג'יימס | פיטר ג'יימס | הרמינה | 1996 |
| אשת האופה | מרסל פניול | גדי רול | סלסט | 1995 |
| הפסנתר של ברטה | מוטי אברבוך | עידו ריקלין | אולגה בלקינד | 1995 |

### תיאטרון הספרייה

| הצגה | מחזאי | במאי | תפקיד | שנה |
| --- | --- | --- | --- | --- |
| בית ברנרדה אלבה | פדריקו גארסיה לורקה | ארתור קוגן | אנגוסטיאס | 22 בדצמבר 1998 |
| לשבור את הצופן | יו ויטמור | אתי רזניק | פט גרין | 4 בדצמבר 1994 |

### פסטיבל תיאטרון קצר בצוותא

| הצגה | מחזאי | במאי | תפקיד | שנה |
| --- | --- | --- | --- | --- |
| רחמים | דני זהבי | מולי שולמן | תקוה | 2010 |
| יענקלה | רוני סיני | עופר עמרם | שלומית | 2004 |

### פסטיבל פותחים מסך מספר 6 בבית ליסין

| הצגה | מחזאי | במאי | שנה |
| --- | --- | --- | --- |
| רחוב העלובים | שגית סול | איה שבא | 2005 |

### הצגות ילדים

| הצגה | תיאטרון | מחזאי | במאי | תפקיד | שנה |
| --- | --- | --- | --- | --- | --- |
| מהפכת התפוזים של מתי | חני הפקות | תמי שם טוב | קארין סגל | מתי | 2000 |
| לא רוצה להיות אריה | תיאטרון מופע | יקי מחרז | יקי מחרז | הלביאה והמכשפה | 2003-2000 |

קישורים חיצוניים
----------------

* עירית פשטן באתר תיאטרון החאן
* עירית פשטן, באתר "הבמה"
* השחקנים עירית פשטן ויואב הייט הם הזוכים בפרס חדש על שם גילי בן אוזיליו, באתר הארץ, 19 בינואר 2011